দিনের অন্ধকার সময়টাকে আমরা রাত বলি। কিন্তু ভোর-রাত ৫টা কে তো আর রাত বলা যায় না। এর পূর্বে ভোর কথাটাও লাগাতে হয়। এমন একটা সময়ে আমি জেগে বসে আছি। এটা মাস দুয়েক আগে হলেও ধরে নিতাম ঘটনাটা স্বপ্নে ঘটছে। কিন্তু গত কয়েক দিন ধরে ব্যাপারটা বাস্তব। কোনো কাজ না  থাকলেও জেগে বসে থাকি। এমএসএন-ইয়াহু দুটোরই অনলাইন লিস্ট খাঁ খাঁ করে। আমি আর রোমি ভাইয়া কেবল আড্ডা দিয়ে যাই। ধীর লয়ের আড্ডা, কিন্তু আমাদের আনন্দের লয়টা সবসময় উঁচুতেই থাকে। গতকাল এমন সময় হঠাৎ পেঁচার আগমন। ভোর-রাত ৫টায় ইঁদুর, বেড়াল, ছুঁচো যাই আসুক আমি অবাক হব না। কিন্তু পেঁচার আগমন শুধু অবাককরই না কিছুটা বিভ্রান্তিকরও। আমি ওকে দেখে সম্ভবত হাঁ করে ছিলাম। সেই অবস্থাতেই জিজ্ঞেস করলাম, তোমার ঘড়ির বাতিটা মনে হয় নষ্ট তাই না?  ও যথারীতি হাসল। বলল, দেওয়াল ঘড়িতে তো আর বাতি থাকে না। তাছাড়া এখন ঘড়ি দেখার প্রয়োজন নাই।  ফজরের আজান পড়ছে। ঘুমিয়ে থেকেও বলা যায় ভোর সাড়ে পাঁচটা বাজে।  - চমৎকার। লজিকে তুমি খুব স্ট্রং আমি জানি। তা এখন ঘুম থেকে উঠলে নাকি ঘুমোতে যাবা? দুই নং উত্তরের ক্ষেত্রে কারণটাও বলবা। তুমি জানো আমি কী রকম কৌতূহলী।  কোনো উত্তর নেই। হেসে এড়িয়ে গিয়ে বলল, কি করছিলে এতক্ষণ?  আমি আবারও জিজ্ঞেস করলাম, এত রাতে জেগে আছো কেন?  - এমনি। তুমিও তো জেগে আছো।  - আমি নিশাচর প্রজাতির মানুষ, Homo nocturnal sapiens. আমার ঘুমানোর টাইম আছে? নেট থাকলে ঘুম জিনিসটা ফোর্থ সাবজেক্ট, ঐচ্ছিক বিষয়। কিন্তু তুমি জেগে  কেন?  - আমারও নেট (মশারী) আছে। আমি নেটের মধ্যে বসে আছি। হিহিহি।  - হুমম, বলতে চাচ্ছ না যখন তখন কোনো একটা কারণ আছে। খালি অনুমান করতে পারছি না।  - অনুমান করার কিছু নাই। আমার ঘুম পায় নাই তাই ঘুমাই নাই। তোমার কোনো সমস্যা আছে?  - নাহ, সমস্যা নাই। আমার কখনই কোনো সমস্যা থাকে না। সমস্যা থাকলে সমাধান থাকতে হয়। আমার কাছে কোনো সমাধান নাই, তাই সমস্যাও নাই।  - বাহ! বাহ! কত সহজ করে বললা। সিম্পল একটা জিনিসের ভেরি সিম্পল একটা উত্তর। আরও সহজ করে বলা যেত না?  - হুমম, মাথা নাই তাই মাথা ব্যথাও নাই  - ঐ টাইপের ব্যাপার। তুমি বুঝবা না। ঘুমাবা কখন?  - জানি না।  - জানি না মানে?  - জানি না মানে জানি না। এতক্ষণ যখন জেগে থাকতে পারছি তখন আরও কিছুক্ষণ পারব। তুমি কখন ঘুমাবা? নাকি তুমিও জানো না?  - ইউটিউব থেকে একটা ভিডিও নামাচ্ছি। এটার ডাউনলোড শেষ হলেই ঘুমাবো।  - ও... আর কতক্ষণ বাকি আছে?  - ২/৩ মিনিট।  - আচ্ছা আমি যাই তাহলে। ঘুম পাচ্ছে।  - সেটা স্বাভাবিক মানুষের রাত ১২টার মধ্যে পাওয়া উচিৎ। এখন পায় কেন?  - এটা আসলে আমারও প্রশ্ন কিন্তু উত্তর জানা নাই। কালকে ঘুম দিয়ে উঠে  হয়তো জানতে পারব। হিহি, এখন যাই। (হাআমমমম...) শুভ রাত্রি।